In nomine Domini, amen. Universis presentes litteras inspecturis nos Theobaldus de Sinemuro, decanus, et capitulum Eduense notum facimus quod anno Domini millesimo trecentesimo tricesimo quarto, die martis post festum beati Hilarii, in nostro generali et yemali capitulo quod vigebat ipsa die insimul ad sonum campane more solito congregati, diligenti tractatu inter nos habito ipsa die aliisque diebus pluribus et temporibus precedentibus super constructionem, factionem et edificationem unius stanni faciendi ad opus nostrum et ecclesie nostre in quadam platea ad hoc apta in terra nostra de Margennes, videlicet desuper caudam stanni de Brangiis; considerantes quod ipso stanno facto ad plenum et constructo, ecclesia nostra que nullum aut modicum commodum in loco predicto, ubi fiet dictum stannum, Deo dante, habet vel recipit de presenti, habuitve seu recepit a longo tempore, circa uberiores fructus et questus imposterum percipiet ex eodem, fietque propter hujusmodi constructionem et edificationem locupletior nostra ecclesia supradicta; quodque expediebat et expedit dicte ecclesie nostre, necesse etiam est quamplurimum et utile quod dictum stannum fiat et construatur in brevi, cum secundum famam communem et opinionem piscatorum et aliorum artificum in talibus expertorum, inspecto situ predicto in quo, dante Domino, fiet stannum ipsum, cum sit valde prope Eduensem civitatem et in loco congruo et ameno ad pisces nutriendos et servandos, piscatura et emolumentum ipsius erunt et esse poterunt annuatim quamplurimum fructuosa, quodque ipsius stanni constructio et edificatio nequiebat et nequit fieri absque magnis costamentis que ascendere poterunt ad summam ducentarum librarum Turonensium parvorum vel plus insuper, et quod de presenti non habemus mobilia nec habere possumus bono modo penes nos pro dicto opere faciendo, nisi nobis provideremus super hoc aliunde. Idcirco considerantes quod dicti operis obmissio esset ecclesie nostre dampnosa quamplurimum et ipsius constructio fructuosa pro honore et utilitate nostris et ecclesie nostre evidentibus et in confirmatione dicti operis confitentibus, ordinavimus inter nos et decernavimus quod, pro habendis et recuperandis ducentis libris convertendis in opere predicto tam nobis et ecclesie nostre fructuoso, vendantur perpetuo quindecim librate terre ad monetam parvorum Turonensium supra medietatem terre nostre quam acquisivimus perpetuo a domino Humberto de Pratis milite, defuncto, tempore quo vivebat, videlicet supra illam medietatem quam jamdiu possedimus et adhuc possidemus, et domina Johanna quandam uxor ipsius militis tenet et tenere debet aliam medietatem, ad vitam suam tantum, pro suo dotalicio, et, ea sublata de medio, ipsa medietas ad nos, tanquam nostra deveniet vigore acquestus supradicti, justicia et juridictione altis et bassis dicte medietatis supra quam situabuntur dicte quindecim librate terre, ut predicitur et ipsarum justicie et juridictionis emolumento nobis remanente, quas et quod in ordinatione et determinanatione predictis penes nos retinuimus ac eciam retinemus, quibus siquidem ordinatione et determinatione sic per nos factis ut premittitur vir venerabilis magister Johannes de Borbonio, noster concanonicus et cantor, presens in dicto capitulo, cupiens et affectans, ut dicebat, cultum divinum in nostra Eduensi ecclesia predicta, ob affectionem sinceram quam habet erga eam, ad salutem anime sue, augmentandum, se obtulit per actum nobis tradere ducentas libras Turonensium parvorum convertendas in constructione fructuosa operis supradicti pro dictis quindecim libratis terre acquirendis et convertendis in usus pios, cedentibus ad honorem dicte nostre ecclesie et salutem sui ipsius et suorum, videlicet duodecim libras pro fundatione et dotatione unius capellanie perpetue quam fundare proponit et intendit in ecclesia nostra Sancti Lazarii, et sexaginta solidos pro anniversario suo in ipsa nostra Eduensi ecclesia annis singulis imperpetuum faciendo. Quare, nos, hoc audito, evidentissime videntes utilitatem et honorem nostras et ecclesie nostre in hoc esse, et quod magis nobis erat honorificum et proficuum quod dictus noster concanonicus et cantor haberet dictam terram nostram, quam per modum predictum convertebat in augmentationem cultus divini in dicta nostra ecclesia et in nostrum commodum et honorem, quam unus extraneus qui talia pro nobis et ecclesia nostra non faceret de eadem, concessimus eidem liberaliter et merito dictum factum et secundum ordinationem et determinationem predictas vendidimus, vendimus et tradimus et concedimus eidem cantori et concanonico nostro imperpetuum pro se et causam ab eo habentibus seu in posterum habituris in hereditatem perpetuam pro dictis quindecim libratis terre redditualibus dictam medietatem nostram dicte terre quam, ut dictum est, possidebamus in presenti, in rebus quibuslibet hoc existat, tam in domibus, terris, pratis, vineis, pascuis, nemoribus, hominibus, tailliis, corveiis, taschiis, censivis, costumis, decimis, molendinis, ripariis, aquis, aquarum decursibus, corveiis, pascuis quam rebus aliis quibuscumque et quocumque nomine censeantur ac ubique locorum sint ipse res situate et de ipsis rebus sic venditis nos omnino devestientes dictum cantorem pro se et suis investimus, etc., quam siquidem medietatem sic per nos ut premittitur dicto nostro cantori venditam et quittatam ipse cantor pro dictis quindecim libratis terre gratanter recepit et retinuit in eadem instancia ac acceptavit pro se et causam habituris ab eodem, precio videlicet ducentarum librarum Turonensium parvorum nunc currentium, quorum duodecim valent unum grossum argenteum Turonensium nobis ob hoc a dicto nostro cantore integre persolutarum in pecunia legitime numerata, et de consensu et voluntate omnium nostrorum traditarum viro provido magistro Arnulpho de Montesalione, vicario nostre ecclesie, in deposito et custodia quousque tempus fuerit et locus de ipsis in opere tam fructuoso, ut predicitur, convertendis et ponendis, et pro tanto nos tenentes nos de dictis ducentis libris dicte monete pro pagatis penitus et contentis, etc. In cujus rei testimonium ad fidemque et certitudinem pleniorem, presentes litteras inde fieri mandavimus et fecimus per Stephanum notarium infrascriptum qui in premissis nobiscum interfuit signoque suo signari et sigilli Sancti Nazarii quo solo utimur munimine roborari, etc. Et ego Stephanus Guiardini de Edua, clericus apostolica imperialique ac regis auctoritate publicus notarius, etc.